v 1 Hetta er ættartal Ádams. Tá ið Guð skapaði Ádam, skapaði Guð hann sær líkan. v 2 Sum kall og konu skapaði hann tey; og hann vælsignaði tey og nevndi tey «menniskjur», tá ið tey vórðu skapað. v 3 Ádam livdi í eitt hundrað og tríati ár, og hann gat son í líki sínum og eftir mynd síni og nevndi hann Set. v 4 Og Ádam livdi átta hundrað ár, eftir at hann hevði gitið Set; og hann gat synir og døtur. v 5 Soleiðis vórðu allir ævidagar Ádams níggju hundrað og tríati ár; tá doyði hann. v 6 Tá ið Set var eitt hundrað og fimm ára gamal, gat hann Enosj. v 7 Og eftir at Set hevði gitið Enosj, livdi hann átta hundrað og sjey ár; og hann gat synir og døtur. v 8 Soleiðis vórðu allir ævidagar Sets níggju hundrað og tólv ár; tá doyði hann. v 9 Og tá ið Enosj var níti ára gamal, gat hann Kenan. v 10 Og eftir at Enosj hevði gitið Kenan, livdi hann átta hundrað og fimtan ár; og hann gat synir og døtur. v 11 Og allir ævidagar Enosjar vórðu níggju hundrað og fimm ár; tá doyði hann. v 12 Tá ið Kenan var sjeyti ára gamal, gat hann Máhálalel; v 13 og eftir at Kenan hevði gitið Máhálalel, livdi hann átta hundrað og fjøruti ár og gat synir og døtur. v 14 Og allir ævidagar Kenans vórðu níggju hundrað og tíggju ár; tá doyði hann. v 15 Tá ið Máhálalel var seksti og fimm ára gamal, gat hann Jared. v 16 Og eftir at Máhálalel hevði gitið Jared, livdi hann átta hundrað og tríati ár og gat synir og døtur. v 17 Og allir ævidagar Máhálalels vórðu átta hundrað og níti og fimm ár; tá doyði hann. v 18 Tá ið Jared var eitt hundrað og seksti og tvey ára gamal, gat hann Enok. v 19 Og eftir at Jared hevði gitið Enok, livdi hann átta hundrað ár og gat synir og døtur. v 20 Og allir ævidagar Jareds vórðu níggju hundrað og seksti og tvey ár; tá doyði hann. v 21 Tá ið Enok var seksti og fimm ára gamal, gat hann Metúsalem. v 22 Og Enok gekk við Guði; og eftir at hann hevði gitið Metúsalem, livdi hann trý hundrað ár og gat synir og døtur. v 23 Og allir ævidagar Enoks vórðu trý hundrað og seksti og fimm ár. v 24 Og eftir at Enok hevði livað við Guði, hvarv hann, av tí at Guð tók hann burtur. v 25 Tá ið Metúsalem var eitt hundrað og áttati og sjey ára gamal, gat hann Lamek. v 26 Og eftir at Metúsalem hevði gitið Lamek, livdi hann sjey hundrað og áttati og tvey ár og gat synir og døtur. v 27 Og allir ævidagar Metúsalems vórðu níggju hundrað og seksti og níggju ár; tá doyði hann. v 28 Tá ið Lamek var eitt hundrað og áttati og tvey ára gamal, gat hann son; v 29 og hann nevndi hann Nóa og mælti: «Hesin skal veita okkum ugga í okkara tunga stríði og strevi á hesi jørð, sum Harrin hevur bannað.» v 30 Eftir at Lamek hevði gitið Nóa, livdi hann fimm hundrað og níti og fimm ár og gat synir og døtur. v 31 Og allir ævidagar Lameks vórðu sjey hundrað og sjeyti og sjey ár; tá doyði hann. v 32 Og tá ið Nóa var fimm hundrað ára gamal, gat hann Sem, Kam og Jáfet.